Gedagte vir die dag: Egte navolgersFoto: pixabay.com As julle in ’n noue verbintenis aan my boodskap leef, is julle my egte navolgers. (Johannes 8:31) Om in ’n hegte verhouding met Jesus te leef, is meer as net ’n oppervlakkige geloof dat Hy bestaan. Om Jesus werklik te ken en in Hom te glo, vereis volkome oorgawe en gehoorsaamheid aan sy woord en eise. Ons lees in die Evangelies van mense wat aanvanklik beïndruk was deur Jesus se boodskap en sy wonderwerke, maar tog uiteindelik van Hom af weggedraai het omdat hulle nie kans gesien het vir die eise van sy dissipelskap nie. Om Jesus waarlik te volg, beteken om jou eie wil te versaak en God se koninkryk voorop te stel. Dit is verseker nie maklik nie, maar die beloning is ’n ewige kroon van heerlikheid. Vader-God, hou my baie naby aan U sodat ek u wil kan leer ken en volg. Amen.